Tiesitkö, että Tampereelle avautuu 200 metriä pitkä pyörätunneli? Kävimme koeajamassa sen ja kohtasimme kaksi yllätystä

Yllätys Moron koeajolla oli, että tunnelissa on pieni mäki lähellä eteläpäätä. Toinen yllätys oli, että tunnelin pohjoispäässä eli Suvantokadun nurkalla tunneli levenee ja keskellä on noin sadan polkupyörän parkkialue. Ratinan kauppakeskuksen kanssa yhtä aikaa avautuva pyörä- ja jalankulkutunneli on ylivoimaisesti Tampereen pisin. Suvantokadun ja Ratinanrannan välinen tunneli on 200 metriä pitkä. Asematunneli on noin 100 metriä ja Rongankadun alikulku 75 metriä. Miltä ajaminen pyörä­tunnelissa näyttää? Ratinan pyörätunnelissa on erivärisellä kiveyksellä eroteltu jalankulkijoiden ja pyöräilijöiden puolet. Vaikka kyse on Tampereen pisimmästä pyörätunnelista, ei tila vaikuta mitenkään pimeältä tai ahdistavalta. Rongankadun alikulkuun verrattuna tämä tunneli on kuitenkin hieman matalampi ja ainakin vaikuttaa hieman kapeammalta. Paljon kuvioita Tunneli on kaareva, koska sen toinen seinä noudattaa Ratinan stadionin päädyn muotoa. Silti jompi kumpi tunnelin pää näkyy koko ajan. Lisäksi puolivälin paikkeilla on valoaukko ja portaat katutasolle. Yleisilme on tunnelissa betoninen, sillä katto on kiiltävää betonia ja stadionin puoleinen kaareva seinä myös. Kauppakeskuksen puoleinen seinä on kauppakeskuksen kohdalta graafista betonia, jossa on kuvion pystyraidoitusta. Seinään tulee myös suuria valaistuja lasivitriineitä. Lattia on laatoitettu erilaisin kuvion ja värein. Koeajolla tunnelissa oli vielä kesken monia viimeistelytöitä ja siitä tulee vielä nykyistä valoisampi valmiina. Uusia reittejä Eteläpään pientä mäkeäkään ei kannata kavahtaa, se ei ole jyrkkä. Kiinnostavaa on nähdä, millaisen näkymän keskustan puoleinen ulosajo tarjoaa Suvantokadulla. Siinä eteen levittäytyy näkymä Tammerkoskea yläjuoksulle päin, Ratinan suvanto ja keskusta sen takana. Tämä tunnelin pää sijaitsee suurin piirtein kauppakeskuksen maamerkin eli Periskoopin kohdalla. Vieressä on sisäänkäynti kauppakeskukseen ja Suvantokadun puoleinen sisäänajo parkkihalliin. Parkkihallin toinen sisäänajo on Tampereen valtatiellä, josta menee rampit maanalaiseen liikenneympyrään. Tunnelin eteläinen sisäänkäynnille tulee reitti Voimakadulta. Kunhan Hämeensillan peruskorjaus on valmis, yhdistää Ratinan pyörätunneli Tammerkosken rantaa seurailevan reitin Pyhäjärven rantareittiin. Tunnelin kautta tulee myös näppärä kävelyreitti Tammerkosken ylittävälle väliaikaiselle kävelysillalle, joka kevään aikana rakennetaan auttamaan Hämeensillan korjaustyömaan kiertämisessä.